EKKS:n aulan laboratoriossa on ajoittain ruuhkaa – varaa aika etukäteen

Etelä-Karjalan keskussairaalan (EKKS) aulassa sijaitseva laboratorio on ajoittain erittäin ruuhkautunut. HUS Diagnostiikkakeskus suosittelee varaamaan ajan etukäteen, jotta asiointi sujuu mahdollisimman jouhevasti.

Keskussairaalan laboratorion kävijämäärät ovat lisääntyneet toukokuussa Leirin laboratorion toiminnan päättymisen vuoksi.

Tilanteeseen varauduttiin lisäämällä ajanvarausaikoja sekä laajentamalla aukioloaikoja. Lisäksi näytteenottoja voidaan nyt tehdä myös lauantaisin. Vapaita aikoja on hyvin tarjolla myös samalle päivälle. Ajan voi varata helposti verkossa tai puhelimitse asiakaspalvelun kautta.

– Haluamme tehdä laboratorioasioinnista mahdollisimman sujuvaa kaikille asiakkaille. Ajanvaraus auttaa vähentämään jonotusta ja varmistaa, että asiointi etenee suunnitellusti, kertoo Tiina Huuhtanen, vastuuyksikön päällikkö HUS Diagnostiikkakeskuksesta.

Aamut ovat laboratorioissa usein vilkkaimpia. Suurin osa laboratoriotutkimuksista ei vaadi paastoamista, jolloin näytteenotto voidaan tehdä myös myöhemmin päivällä. Mikäli tutkimus ei edellytä paastoa tai näytteenottoa tiettyyn kellonaikaan, aikaa kannattaa harkita rauhallisemmalle ajankohdalle, esimerkiksi iltapäivälle.

Etelä-Karjalan keskussairaalan laboratorio palvelee maanantaista torstaihin klo 7.00–17.45 ja perjantaisin klo 7.00–15.00 sekä lauantaisin klo 8.00–14.00. Kello 16.00 jälkeen ja lauantaisin näytteenotot tehdään vain ajanvarauksella.

Kaikki Etelä-Karjalan näytteenottopisteet ovat asiakkaiden käytettävissä riippumatta asuinpaikasta. Tarkemmat tiedot alueen laboratorioista sekä ajanvaraukseen löytyvät osoitteesta: www.hus.fi/laboratoriot

Lisätietoja medialle:

Tiina Huuhtanen, vastuuyksikön päällikkö, HUS Diagnostiikkakeskus, tiina.huuhtanen@hus.fi